Apocalipsis 20
I mil junab
1Te'uri xwil jun ángel xkaj li chicaj, ruc'am jun lawe, xak 'o jun nim laj carena pu 'ab. I lawe-le, jakbal re u chi' i jul chi naj kajnak wi pa jyub. 2I ángel-le xu chap i jun chi pacha nim laj itzel cumatz; are i itzel cumatz-le chi 'ax 'o wi; are ire chi "itzel" ca bix che, xak "Satanas" ca bix che. I ángel xu xim ru' i carena; jun mil junab u wach cu ch'ij na, ximtalic. 3Are 'uri xu c'ak bi pa jul chi naj kajnak wi pa jyub, y xu tz'apij u chi' i jul; te'uri xu coj jun retal chuwach i tz'apbal-re, man mi jun cu jako. Queje xu 'an ile che, man n-quel ta chal chi qui t'oric i tinimit chuwach i jyub ta'aj. Queje u wach ile jun mil junab, xui-ri, are ca tz'akat i jun mil junab, 'o u chac co'tax jubi' chic.
4Te'uri xwil juban chom laj cubibal que 'atol tzij. I je cul chila je are ique chi Dios u yom i 'atbal tzij piqui'ab man quiqui 'at na tzij piquiwi i winak, wach tak i qui 'anom. Xak xwil i canima ni'pa i je camsam na rumal u bixquil i sak laj tzij chi u 'alijinsam i Jesus. Je are ique chi c'atztal qui jolom rumal u bixquil u tzij i Dios. Ique je are i n-qui cojom ti u 'ij i itzel chicop, xak mi ne che u q'uexwach. Xak n-qui yom ta quib chi cocsax u retal chuwach qui crusil, xak mi che qui 'ab. Ique xe c'asi chic, y xqui 'an 'atbal tzij junam ru' i Crísto, jun mil junab u wach. 5Xui-ri, i juban camnak n-que c'astaj taj, c'a ca tz'akat ni mil junab-le. I walijbal que i camnak chi ca pe chuxe' i mil junab-le, are i nabe walijbal. 6¡'Utz que ique chi que walij na che i nabe walijbal! ¡Lic je re i Dios! Ique-le lic n-ta que che i ucab camic; are, je aj cojol sipon chuwach i Dios y chuwach i Crísto, xak quiqui 'an ni 'atbal tzij junam ru', jun mil junab u wach.
7Are ca q'uis i mil junab, are 'uri co'tax li Satanas pa tz'apil wi. 8Ire ca 'e chi qui t'oric i Gog y Magog, chi are ni'pa tak i tinimit ronojel u wach i jyub ta'aj. Te'uri cu mol qui chi' i qui soldádo, lic je q'ui, pacha i u q'uial i seneb re i mar. Que u mol na chu 'onquil i ch'o'oj. 9Te'uri, xwil pinwach chi lic xqui mol quib chirij i tinimit pa je 'o wi i je re i Dios, lic nojnak u wach ulew chirij chuwach i tinimit-le chi c'ax cu na i Dios. Xui-ri i Dios xu kajsaj li 'a' piquiwi; 'is xe u poroj conojel. 10I itzel, chi je u t'orom na, xc'ak bi pa nim laj 'a', chi pacha u wi i mar ca juluwic rumal i asufra. I 'a'-le are i 'a' pa xc'ak wi i jun chi pacha itzel chicop, xak i rachi'il chi xa aj t'oronel. Chila quiqui tij ni c'ax chi pa'ij chi cha'ab que'e 'ij sak chiquij.
I camnak, ca 'at ni tzij piquiwi, wach i qui 'anom
11Te'uri xwil jun nim laj cubibal re 'atol tzij, lic sak; xak xwilo chi 'o jun cul chila. Ire, lic nim i u 'ij u chomal; i caj i jyub ta'aj xe sach na chuwach, n-ta chic pa que q'uiji wi. 12Xak xe wil i je camnak je tac'al chuwach i Dios; 'o i je nimak, xak 'o i je ch'utik, je tac'al chuwach. Ni'pa i qui 'anom, tz'ibtal chupam juban wuj. I wuj-le, 'o i xjakawic; te'uri xjaktaj jun chic wuj, pa tz'ibam wi qui bi ni'pa i 'o qui c'aslemal sakil. Te'uri i je camnak, xa 'at ni tzij piquiwi, wach i qui 'anom, pacha i tz'ibtal chupam i wuj. 13I camnak chi je 'o pa jul, xak i je 'o pa mar, xwilo je walijnak na, je tac'al na chuwach i Dios. Conojel ique xa 'at na tzij piquiwi, wach i qui 'anom. 14Te'uri, i camic xsachsax nu wach, xak i qui q'uijibal i camnak xak xsachsax nu wach chupam u rep 'a' chi pacha u wi i mar. I 'a'-le, are i ucab camic ca bixic. 15Chupam i 'a'-le, xe c'ak bi ni'pa i n-tz'ibam ti qui bi chupam i wuj re i c'aslemal sakil. (Queje ile xa 'alijinsax chwe.)